b"\n_START_ARTICLE_\nEdmund M. Clarke\n_START_SECTION_\nBiografia\n_START_PARAGRAPH_\nClarke es va llicenciar en matem\xc3\xa0tiques a la Universitat de Virg\xc3\xadnia, a Charlottesville, el 1967; va obtenir un m\xc3\xa0ster tamb\xc3\xa9 en matem\xc3\xa0tiques a la Universitat Duke de Durham, el 1968, i el doctorat en Inform\xc3\xa0tica a la Universitat Cornell, d'Ithaca el 1976. Despr\xc3\xa9s de doctorar-se, va fer de professor al departament d'inform\xc3\xa0tica de Duke durant dos anys. El 1978 va canviar a la Harvard University, a Cambridge, Massachusetts, on fou professor ajudant d'Inform\xc3\xa0tica. Va marxar de Harvard el 1982 per anar al departament d'Inform\xc3\xa0tica de la Universitat Carnegie Mellon, de Pittsburgh, Pennsilv\xc3\xa0nia. Fou nomenat professor titular el 1989. El 1995 va obtenir la primera c\xc3\xa0tedra patrocinada per FORE Systems de Carnegie Mellon.\n_START_SECTION_\nFeina\n_START_PARAGRAPH_\nLa seva recerca s'ha concentrat en la verificaci\xc3\xb3 de programari i maquinari i en la demostraci\xc3\xb3 autom\xc3\xa0tica de teoremes. En la seva tesi doctoral, va demostrar que algunes estructures de control dels llenguatges de programaci\xc3\xb3 no tenien sistemes de demostraci\xc3\xb3 bons en l\xc3\xb2gica de Hoare. El 1981, ell i el seu estudiant de doctorat E. Allen Emerson van proposar per primera vegada l'\xc3\xbas de la verificaci\xc3\xb3 de models com a t\xc3\xa8cnica per als sistemes concurrents d'aut\xc3\xb2mats finits. El seu grup va ser pioner en l'\xc3\xbas de verificaci\xc3\xb3 de models per a verificaci\xc3\xb3 de maquinari i tamb\xc3\xa9 va desenvolupar la verificaci\xc3\xb3 simb\xc3\xb2lica utilitzant diagrames de decisi\xc3\xb3 bin\xc3\xa0ria. A m\xc3\xa9s, el seu grup de recerca va desenvolupar el primer demostrador de teoremes paral\xc2\xb7lel (Parthenon) i el primer basat en un sistema de computaci\xc3\xb3 simb\xc3\xb2lic (Analytica). El 2009, va liderar la creaci\xc3\xb3 del centre CMACS (Computational Modeling and Analysis of Complex Systems, modelitzaci\xc3\xb3 computacional i an\xc3\xa0lisi de sistemes complexos), patrocinat per la National Science Foundation. Aquest centre t\xc3\xa9 un equip d'investigadors repartits en m\xc3\xbaltiples universitats, que apliquen interpretaci\xc3\xb3 abstracta i verificaci\xc3\xb3 de models a sistemes biol\xc3\xb2gics i incrustats."